Liikenne- ja viestintäministeriö aloittaa ajokortin suoritusvaatimusten uudistamisen. Eduskuntaan lakiesitys on tarkoitus saada syksyllä 2017.

Ajokortin hankkimisen kustannuksia aiotaan alentaa. Liikenne- ja viestintäministeriö kertoo aloittavansa ajokortin suoritusvaatimusten lainsäädännön uudistamisen.

Uudistuksella on tarkoitus alentaa paitsi hintaa myös keventää sääntelyä ja mahdollistaa jatkossa vaihtoehtoiset opetustavat.

– Ajokorttiopetuksen tiukka sääntely Suomessa on muodostunut esteeksi uusien opetus- ja oppimismenetelmien käyttöönotolle. Lakiuudistus avaa mahdollisuudet yksilölliseen opiskeluun, saatavilla olevan tiedon käyttöön ja digitalisaation hyödyntämiseen, sanoo liikenne- ja viestintäministeri Anne Berner (kesk.) tiedotteessa.

Vuonna 2014 liikenne- ja viestintäministeriön asettama työryhmä ehdotti muun muassa muutoksia ajo-opetuksen pakollisuuteen sekä auton ajokortin suorittamisen monivaiheisuuteen.

– B-ajokortin suorittamisen keskihinta on Suomessa noin 2 000 euroa. Uudistuksella halutaan antaa ajokortin suorittamiseen nykyistä enemmän vaihtoehtoja. Ajo- ja teoriakoe säilyisivät joka tapauksessa, mutta opetus- ja oppimismenetelmiin haetaan pakollisen luokkahuoneopetuksen tilalle joustavuutta, Berner sanoo.

Hanke käynnistyy ministeriön mukaan elokuussa. Eduskuntaan lakiesityksen on tarkoitus tulla syksyllä 2017.